Det var en forbipasserende politipatrulje, der fattede mistanke til, at noget var galt ved nybyggeriet i Porsborgparken i Støvring Vest. Det viste sig, at to mænd på henholdsvis 22 og 23 år var i gang med at tømme en skurvogn på stedet for diverse værktøj. Mændene havde allerede fået fat i flere genstande, som de var i gang med at få over deres egen bil, en større personbil. - De blev taget på fersk gerning og sidder nu i arresten i henholdsvis Aalborg og Hobro, og i løbet af dagen skal vores jurister vurderer om, der er grundlag for at fremstille dem i grundlovsforhør med henblik på, at de skal varetægtsfængsles, siger vagtchef Karsten Højrup Kristensen, Nordjyllands Politi. Politiet har endnu ikke opgjort værdien af de stjålne genstande, men vagtchefen kalder det af "en vis værdi". Nordjyllands Politi hører gerne fra folk i området Porsborgparken, der måtte have haft besøg af de ubudne gæster, da politiet endnu ikke kan afvise, at de to anholdte har lavet indbrud i andre skurvogne i samme område. De to mænd er kendt af politiet for lignende kriminalitet.

Referat:
To mænd på henholdsvis 22 og 23 år er natten til tirsdag blevet anholdt på fersk gerning i forbindelse med et indbrud i Støvring.